ଭୁୁବନେଶ୍ୱର, ଜାନୁଆରୀ ୨୦(ଲୋକାଲ ୱାୟାର): ଅଭିନୟ ଜାଗୃତି ଇନଷ୍ଟିଚ୍ୟୁଟ ଅଫ୍ ଥିଏଟର (ଅଜିତ୍) ନାଟ୍ୟାନୁଷ୍ଠାନର ୨୧ତମ ବାର୍ଷିକ ଉତ୍ସବ ପାଳିତ ହୋଇଯାଇଛି ।
ପ୍ରତିବର୍ଷ ପରି ଚଳିତ ବର୍ଷ ଅଜିତ୍ ଦାସଙ୍କ ୭୨ତମ ଜନ୍ମଦିବସ ତଥା ଅଜିତ୍ ଅନୁଷ୍ଠାନର ୨୧ତମ ସ୍ୱନକ୍ଷତ୍ର ଉତ୍ସବ କରାଯାଉଥିଲେ ବି ମହାନ କଳାକାର, ଅଭିନେତା, ନିର୍ଦେଶକ ସ୍ୱର୍ଗତଃ ଶ୍ରୀଯୁକ୍ତ ଦାସଙ୍କ ଶୂନ୍ୟସ୍ଥାନକୁ ସମସ୍ତେ ଅନୁଭବ କରି ଭାବବିହ୍ୱଳ ହୋଇପଡ଼ିଥିଲେ ।
ତାଙ୍କର ଅନୁପସ୍ଥିତି ଯଦିଓ ସମସ୍ତଙ୍କୁ ଶୋକାଭିଭୂତ କରିଛି ତଥାପି ତାଙ୍କରି ପ୍ରେରଣା, ଆଦର୍ଶ ଓ ଅଦୃଶ୍ୟ ଆଶୀର୍ବାଦ ଅନୁଷ୍ଠାନକୁ ଆଗେଇ ନେବାରେ ଦାମ୍ଭିକତା ଓ ଉତ୍ସାହକୁ ଆହୁରି ମଜବୁତ କରିଦେଇଥିବା ଅନୁଷ୍ଠାନର କଳାକାରମାନେ କହିଛନ୍ତି ।
ଏହି ଅବସରରେ ନାଟକ 'ଏ ନବ ଘନର ଘର' ମଞ୍ଚସ୍ଥ ହୋଇଯାଇଛି । ଯାହାକୁ ରଚନା କରିଥିଲେ ଡ. ପଞ୍ଚାନନ ପାତ୍ର ଏବଂ ନିର୍ଦେଶନା ଦେଇଛନ୍ତି ଅଜିତ୍ ଦାସ ।
ନାଟକର କାହାଣୀ ଅନୁସାରେ ଘରଣୀ ବିନା ଘରର ଅବସ୍ଥା କିପରି ବିପର୍ଯ୍ୟସ୍ତ ହୋଇଥାଏ ତାହାର ସୁନ୍ଦର ଚିତ୍ର ଏହି ନାଟକର ଅନ୍ତସ୍ୱର ।
ଆଜିର ଏହି ନିରାଡ଼ମ୍ବର ସନ୍ଧ୍ୟାରେ ବିଶିଷ୍ଟ ନାଟ୍ୟକାର ତଥା ପ୍ରାକ୍ତନ ଇଂରାଜୀ ପ୍ରଫେସର ଡ. ରମେଶ ପ୍ରସାଦ ପାଣିଗ୍ରାହୀ ମୁଖ୍ୟ ଅତିଥିଭାବେ ଯୋଗଦେଇଥିବାବେଳେ ସଙ୍ଗୀତ ନାଟକ ଏକାଡ଼େମୀର ସଚିବ ପ୍ରବୋଧ ରଥ, ଯୋଗଦେଇଥିଲେ ।
ନାଟକରେ ବିଭିନ୍ନ ଭୂମିକାରେ ବିଭୁପ୍ରସାଦ, ପୃଥ୍ୱୀରାଜ, ଜଗନ୍ନାଥ, ରମାକାନ୍ତ, ସିଦ୍ଧାର୍ଥ, ନୀଳ, ହିମାଂଶୁ, ପ୍ରଣୟ, ବର୍ଷା ପ୍ରମୁଖ ଅଭିନୟ କରିଥିଲେ ।
